Les Falles de Burjassot, preparades per a l’acte d’Exaltació de les Falleres Majors
2025-07-24

Des de la primera setmana de l’any i fins al cap de setmana passat, pel Centre Cultural Tívoli han anat desfilant, dissabte a dissabte, totes les comissions falleres que conformen l’Agrupació de Falles de Burjassot, en un escenari triat per totes elles per a celebrar les seues presentacions de cara a les Falles de 2016. Ara, celebrades ja totes les presentacions, el calendari oficial faller de Burjassot marca la primera de les grans cites amb la festa: l’Exaltació de les Falleres Majors de les tretze comissions de Burjassot.

L’acte d’Exaltació se celebrarà dissabte que ve 20 de febrer, a les 18h, en l’escenari habitual, el Centre Cultural Tívoli. Previ a aquesta cita tan important, en la nit del divendres 19, a les 23h, les Falleres Majors de les tretze comissions seran homenatjades amb una Nit d’Albades, en la plaça de l’Ajuntament.

Com sempre, l’Exaltació està organitzada per l’Agrupació Local de Falles, la presidència de la qual ha assumit enguany Iván Heredia Cortesa i, per a la seua celebració, es compta amb la col·laboració de l’Ajuntament de Burjassot, a través de la Regidoria de Falles, dirigida per Estefanía Ballesteros Martínez, qui també es disposa a viure aquestes falles d’una manera molt especial, ja que, a més de ser fallera de la comissió de Pi i Margall, des que va nàixer, enguany ho farà per primera vegada com a responsable municipal de la festa valenciana a Burjassot.

L’Exaltació començarà amb la recepció, en el Tívoli, de les tretze Falleres Majors i de les tretze Falleres Majors Infantils que, sens dubte, viuran un dels primers moments més emocionants i emotius del seu regnat. Enguany, com a mantenidora, tant de les Falleres Majors com de les Falleres Majors Infantils, repetirà Mª Carmen Lledó, mentre que tot l’acte d’Exaltació estarà presentat per Andrea Arnau i Lledó. Com sempre és també esperat, un espectacle musical, “Arrels”, el qual omplirà l’escenari del Tívoli d’una explosió de colorit i música. En el marc de l’Exaltació, també s’imposaran les recompenses, atorgades anualment per l’Agrupació de Falles.

Finalitzada l’Exaltació, Falleres Majors, Presidents, membres de l’Agrupació Local de Falles, Autoritats Municipals i familiars gaudiran del tradicional Sopar de Gala que conclourà amb un gran ball per a tots els presents.